Jón Þorgrímur Stefánsson , forstjóri NetApp , segir það hafa verið hræðilegt að horfa upp á gesti tónlistarhátíðar í Las Vegas hlaupa og tvístrast eftir að maður hóf skotárás frá 32. hæð Mandalay-hótelsins . Jón dvelur þar ásamt fjórum öðrum starfsmönnum fyrirtæksins sem eru í Las Vegas á ráðstefnu . Þeir eru allir heilir á húfi en yfir 50 manns létust í árásinni og að minnsta kosti 200 eru særðir . „ Við heyrðum læti hérna úti eins og það væri hreinlega verið að skjóta upp flugeldum . Það rjúka hreinlega allir út sem eru hérna á veitingastaðnum en hann er nánast á efstu hæð . Það var hræðilegt að horfa á fólk tvístrast út um allt og hlaupa . Skotunum rigndi yfir mannskapinn á þessum útitónleikum sem voru bara hér hinu megin við götuna , “ sagði Jón í samtali við fréttastofu í morgun . Jón var staddur ásamt tveimur öðrum starfsmönnum NetApp á veitingastað á hótelinu þegar skotárásin hófst . Árásarmaðurinn var fyrir neðan veitingastaðinn , á 32. hæð , en fjórum hæðum neðar , á 28. hæð , voru tveir aðrir starfsmenn NetApp inni á hótelherbergi . „ Við erum enn læst inni eftir að sérsveitin kom hérna með byssur og vasaljós í andlitið á öllum og lét alla leggjast í gólfið . Þeir eru búnir að fara þannig yfir allar hæðirnar hér á hótelinu . Þetta er hræðilegt . “ Árásarmaðurinn var felldur á hótelinu af lögreglu og segir Jón að Íslendingarnir hafi orðið varir við þau átök . „ Já , það heyrðist úti um allt , skot og sprengjuhljóð . Nú er dauðaþögn hérna hjá öllum . Við erum hérna læst inni á efstu hæð , 150 til 200 manns , og bíðum eftir því að fá að vita hvenær verður óhætt að rýma hótelið , “ sagði Jón í samtali við fréttastofu . Þá var einnig rætt við hann í þættinum Harmageddon í morgun og má hlusta á það viðal í spilaranum hér fyrir neðan . Fimm Íslendingar eru nú læstir inni á Mandalay-hótelinu í Las Vegas en lögreglan telur að maður sem hóf skotárás á tónlistarhátíð í borginni í morgun hafi skotið frá 32. hæð hótelsins .